3 vroue sterf glo tydens selfmoord-verdragEddersee-kampterrein Foto: www.dkv-campingplatz-edersee.de Drie vroue wie se liggame by ŉ meer in Duitsland aangetref is, het moontlik ŉ selfmoord-verdrag aangegaan. “Daar was nie enige tekens van vuilspel nie,” het die polisie Donderdag gesê. Die vroue, onderskeidelik 23, 44 en 49 jaar oud, het mekaar glo deur die internet ontmoet. Hulle is by ŉ kampterrein naby die dorpie Voehl in Hessen opgespoor. Die 44-jarige is moontlik van die nabygeleë Kassel afkomstig, maar die 49-jarige is van Frankfurt. Die 23-jarige vrou is van Potsdam naby aan Berlyn. Die polisie probeer bepaal of die vroue aan ŉ geestelike versteuring gely het. Die bestuurder van die kampterrein het Woensdagmiddag in ŉ houthut op hul liggame afgekom. Daar was ŉ waarskuwing oor koolstofmonoksied langs die badkamerdeur. Die vroue het elk ook ŉ selfmoordbrief agtergelaat. -SAPA